Lepo pozdravljeni 6.A in 6.B!

Odspodaj je izpisana snov za dve uri glasbe (imamo dovolj časa, zato nikar ne pretiravajte – lepo počasi pa bo šlo).

Preberite snov in v zvezek vpišite samo pomembne dele (po lastni presoji). Pomagajte si z učbenikom na str. 54-55.

Po tem, ko ste snov prebrali naredite doma plakat pri katerem predstavite pomembna spoznanja iz pridobljene snovi (Prilepite ustrezne slike. Vpišite spremni tekst in smiselno zapolnite prostor na plakatu).

Lahko se odločite, da namesto plakata na podoben način naredite Power Point predstavitev in mi jo pošljete na moj e-mail igor.hodak@os-sturje.si Vaše domače delo bom pregledal in ocenil, ko bo to mogoče.

Želim Vama zdravja in radovednega raziskovanja.

Vaš učitelj glasbe, Igor Hodak

INŠTRUMENTALNA IN VOKALNOINŠTRUMENTALNA GLASBA

Glasbene oblike

Do 15. stoletja **inštrumentalne skupine** še niso bile točno določene, saj so glasbila bila slaba, mnogokrat razglašena in namenjena le za **spremljavo petja** in za **ples** Če je kdaj več glasbenikov igralo skupaj, je bilo to le priložnostno naključje. Po 15. stoletju, v času **renesanse**, pa je glasba za inštrumente doživela razcvet v **Benetkah**, ki so bile takrat eno najbogatejših in najrazkošnejših mest. **Bogati meščani** so bili glasbilom zelo naklonjeni. V sobah (*it.* ***camera***) svojih dvorcev so zelo radi poslušali **manjše inštrumentalne sestave**, ki so jih poimenovali **komorne zasedbe** ali **sestavi**. Ob tem so **izdelovalci glasbil** svoje izdelke vedno bolj izpopolnjevali, **skladatelji** pa so vedno raje pisali skladbe za različne **inštrumentalne sestave**, ki so se zvokovno in harmonsko čim lepše dopolnjevali in zlivali. Začela so nastajati **večdelna** ali **večstavčna** **dela**, kar imenujemo **ciklus**, skladbe pa s tem postanejo **ciklične** (gr. *ciklus* 'zaporedje').

V tem času so vse skladbe, ki jih niso peli, poimenovali **sonata** (it. *sonare* 'zveneti'). Že v **17**. in zgodnjem **18. stoletju** so imele **sonate** več povezanih stavkov. Glasbeniki in poslušalci so razlikovali med dvema sonatama:

**–** **komorna sonata** – sonata da camera (it. *camera* 'soba'), ki so jo izvajali zunaj cerkve za ples (zaporedje plesnih stavkov),

**–** **cerkvena sonata** – sonata di chiesa *(it. chiesa '*cerkev'), ki so jo izvajali v cerkvi ob bogoslužju (zaporedje stavkov počasi-hitro).

V 2. polovici **18. stoletja** se je izoblikovala **koncertna** **sonata** kot **večstavčna inštrumentalna skladba**. Lahko je napisana za:

**–** **solo klavir,**

**–** katerokoli **solistično glasbilo** ob spremljavi **klavirja**,

**– klavirski trio**,

**– godalni kvartet**,

**– simfonični orkester**,

**–** katerokoli **solistično glasbilo** in **orkester**.

**Ciklična**, **večdelna** ali **večstavčna** **dela**, ki imajo obliko sonate, se glede na zasedbo, za katero so napisane, imenujejo **sonata**, **duo**, **klavirski trio**, **godalni kvartet**, **simfonija** in **koncert**.Med stavki so krajši premori oziroma trenutki tišine, ko se izvajalci in poslušalci notranje preusmerijo iz ene v drugo glasbeno obliko in vsebino. Ta nekajsekundna tišina ne sme biti motena s ploskanjem.

**Oblika sonate** je natančno določena in mora obsegati štiri stavke:

–       **prvi stavek** je v hitrem tempu in v **sonatni** obliki,

–       **drugi stavek** je počasen, v **sonatni** obliki, v obliki **teme** z variacijami ali v **pesemski** obliki,

–       **tretji stavek** je v plesni obliki **menueta** ali **scherza**,

–       **četrti stavek** je spet hiter v **sonatni** obliki ali v obliki **rondoja**.

**Štirje stavki** sonatnih glasbenih del vključujejo različne glasbene oblike, ki so opisane na strani 55:

**– Rondo** (fr*. rondeau* 'krog')je glasbena oblika, pri kateri se ista tema večkrat **ponovi** – **krož**i, vmes pa se pojavljajo še drugi tematski deli. Najpogostejši obliki rondoja sta **A B A C A** in **A B A C A B A**.

**– Tema z variacijami** (lat. *variare* 'spreminjati') je glasbena oblika, pri kateri skladatelj predstavi **osnovno glasbeno misel** in jo v nadaljnjem poteku skladbe **ritmično** in **melodično spreminja** tako, da ostane tema še vedno prepoznavna.

**– Menuet** (fr. *menu pas* 'majhen korak') je srednje hiter **plesni sta-vek** francoskega izvora v **tridelnem** taktovskem načinu in v tridelni obliki (menuet-trio-menuet). Skladatelj Ludwig van Beethoven je menuet zamenjal s šaljivo melodijo **scherzom** (it. 'šala').

– **Sonatna oblika** (it. *sonare* 'zveneti') je značilna predvsem za prvi stavek sonate ali sonatnega cikla, v katerem se prepletata **dve kontrastni temi**, se pravi dve **nasprotni si melodiji**, ki sta povezani med sabo. Preprosto lahko to prikažemo z besedno igro dveh povedi.

**1. del** **EKSPOZICIJA** (PREDSTAVITEV DVEH TEM)

*1. tema* (2 x) most 2. tema (2 x) most ZAKLJUČEK

**2. del IZPELJAVA** (PROSTO PREPLETANJE OBEH TEM)

*1. t* m *a* e 2. a *e* t *m*

**3. del REPRIZA ali RAZPLET** (PONOVITEV EKSPOZICIJE)

*1. tema* (2 x) most 2. tema (2 x) most ZAKLJUČEK (**CODA)**

**– Pesem** je glasbena oblika, ki je lahko **enodelna, dvodelna** (a-b)(dve različni glasbeni vsebini) in **tridelna** (a-b-c).

Povedali smo že, da se **ciklična**, **večdelna** ali **večstavčna** **dela**, ki imajo obliko sonate, glede na zasedbo, za katero so napisana, imenujejo **sonata**, **duo**, **klavirski trio**, **godalni kvartet** in **simfonija.** Simfonija v starogrškem jeziku pomeni **zveneti skupaj** *(syn* 'skupaj', *phone* 'zveneti').Prav tako kot solistična oziroma **komorna** **sonata** ima tudi **orkestrska simfonija** **štiri stavke** v enakih oblikah in sosledju. Razlika je le v **izvajalcih**, saj jo v nasprotju z manjšimi zasedbami izvaja veliki **simfonični orkester**, ki je po simfoniji tudi dobil svoje ime.